2014 நாடாளுமன்றத் தேர்தல் வெற்றிக்குப் பிறகு பஞ்சாயத்து முதல் பாராளுமன்றம் வரை 'பாரதிய ஜனதா கட்சியின் ஆட்சியே' என்கிற ஒற்றை இலக்குடன் பயணித்து வருகிறது அந்த கட்சி. 2016ல் ஒடிசா மாநிலத்தில் பா.ஜ.க தேசியத் தலைவர் அமித் ஷா தலைமையில் நடந்த தேசிய செயற்குழு கூட்டத்தில் தேர்தல் தொடர்பாக பல முடிவுகள் எடுக்கப்பட்டன. அந்த செயற்குழுக் கூட்டத்தில் 2019 நாடாளுமன்றத் தேர்தலுக்கு திட்டம் வகுத்த பாரதிய ஜனதா, இருபது மாநிலங்களில் சுற்றுப்பயணம் என்கிற திட்டவரைவைத் தயாரித்தது. முக்கியமாக 2014 தேர்தலில் அக்கட்சி தோல்வியடைந்த மேற்கு வங்காளம், தெலங்கானா, கேரளா, ஒடிசா மற்றும் தமிழ்நாடு உள்ளிட்ட ஐந்து மாநிலங்களை 2019 நாடாளுமன்றத் தேர்தலுக்கான இலக்காகக் கொண்டிருந்தது. கடந்த நாடாளுமன்றத் தேர்தலில் தமிழகத்தில் அ.தி.மு.க பெரும்பான்மையாக 38 இடங்களில் வெற்றிபெற்ற நிலையில் கன்னியாகுமரி தொகுதியில் மட்டும் பாரதிய ஜனதா வெற்றிபெற்றதை இங்கே நினைவில் கொள்ளவேண்டும்.